ፈረንሳይ የኢትዮ- ኤርትራን ጉዳይ በሰላማዊ መንገድ ለመፍታት የሚደረገውን ጥረት እንደምትደግፍ  አስታወቀች
ኢትዮጵያ ከኤርትራ ጋር የነበረውን አለመግባባት ሰላማዊ በሆነ መንገድ ለመፍታት በምታደርገው እንቅስቃሴ ፈረንሳይ ድጋፍ እንደምታደርግ የሀገሪቱ ውጭ ጉዳይ ሚኒስትር ጂያን ይቬስ ሊ ድሪያን ገለጹ።የኢፌዴሪ ምክትል ጠቅላይ ሚኒስትር አቶ ደመቀ መኮንን የፈረንሳይን የውጭ ጉዳይ ሚኒስትር ጂያን ይቬስ ሊ ድሪያንን በጽሕፈት ቤታቸው ተቀብለው አነጋግረዋል።የውጭ ጉዳይ ሚኒስትሩ ለጋዜጠኞች “የኢትዮጵያ መንግስት የጀመረው የሰላም እንቅስቃሴና የኢኮኖያዊ ማሻሻያ ተስፋ ሰጭ ነው” ብለዋል፡፡በኢትዮጵያና ኤርትራ መካከል ተቋርጦ የነበረው ግንኙነትም ሰላማዊ በሆነ መንገድ እንዲቀጥል “ፈረንሳይ አስፈላጊውን ሁሉ ድጋፍ ታደርጋለች” ነው ያሉት።በተባበሩት መንግስታት ድርጅት ፈረንሳይ ቋሚ፣  ኢትዮጵያ ደግሞ ተለዋጭ የፀጥታው ምክር ቤት አባል መሆናቸውን ያስታወሱት ሚኒስትሩ፣ ኢትዮጵያ የጀመረችውን ሰላማዊ የለውጥ እንቅስቃሴ አጠናክራ እንድትቀጥል ጠይቀዋል።ከሰላም ድርድሩ ባለፈ በመንግስት ስር በነበሩ የልማት ድርጅቶች የግል ባለሃብቱ አክሲዮን በመግዛት እንዲሳተፍ መደረጉ እንዳስደሰታቸውም ገልጸዋል።ሀገሪቱ የጀመረችውን የለውጥ እንቅስቃሴ በመደገፍ የሁለቱ አገራት ኢኮኖሚያዊና ዲፕሎማሲያዊ ትብብር እንዲጎለብትም ጥረት “እናደርጋለን” ብለዋል።ምክትል ጠቅላይ ሚኒስትር ደመቀ መኮንን በበኩላቸው “የአገሪቱን ሰላምና ኢኮኖሚያዊ እድገት ዘላቂ ለማድረግ የኢህአዴግ ስራ አስፈፃሚ ኮሚቴ ያሳለፋቸው ውሳኔዎች ተቀባይነት ያላቸው ናቸው” ብለዋል። (ኢዜአ)